Túrakód: F-H\_1-4-sz / Táv.: 52,1 km / Frissítve: 2021-01-30

Túranév: Futó hosszútáv 1-4-szakasz

Leírás:

Teljesítménytúránk 9 résztávból áll.   
Teljesítése 9 ellenőrzőpont-igazolást igényel.

Rajt: Rajt-Cél *(Dózsa-ház)* / 001QR / N46 39.154 E20 15.191.

Cél: Furioso Emlékpark / 009QR / N46 32.469 E20 24.362.

A túra végpontja, a cél ellenőrzőpont közelében található buszmegálló. Ezen utolsó résztávon, már nincs időmérés. *(Más közlekedési eszközzel történő visszajutás esetén, bejárása nem szükséges.)*

***1. résztáv:*** */Rajt-Cél (Dózsa-ház) - Bereklapos/*

A rajt QR-kód beolvasását követően D-re, a boltíves híd irányába induljunk, de ne keljünk is át rajta.

Haladjunk tovább az emlékmű mellett a sétányon, és a következő gyaloghídon keljünk át. A túlsó oldalon a Liget sor vége következik, majd jobbra *(NY)* fordulva Szent Anna utca, Örvény sor, Kis utca útvonalon haladjunk. A Mentő utcát elérve, balra *(D)* fordulva folytassuk utunkat. A Farkas Antal utca betorkolásánál balra tartva *(DDNY)* a Mentő utcán továbbhaladva hagyjuk el a település határát.

Kicsivel odébb *(1 km)* keresztezzük a 451-es főutat, mely alapos körültekintést, valamint megállást igényel!

Rövidesen a Bereklapos külterületi rész következik. Itt találkozunk először ellenőrzőponttal *(002QR)*, jobbunkon, kicsivel a Kurca-híd lejárata után, egy nyárfára kihelyezetten.

***2. résztáv:*** */Bereklapos - Pusztai-féle szélmalom/﻿*

Rögtön az ellenőrzőpont után, a kereszteződésben forduljunk balra *(DK)*. 40 m megtétele után lehetőségünk nyílik az ártézi kútnál vízkészletünk feltöltésére az ún. „beugróban”. Az aszfaltcsíkot követve kijutunk a lakóépületek közül, ahol rövid murvás út, majd az utolsó házat is elhagyva földút következik. A rövid, szikes rész ívét elhagyva kicsiny emelkedőn állunk rá a Szegvárig tartó egyenes szakaszra. Itt ismét murvás úton érkezünk be a településre. Rögtön az első házak után balunkon *(K)* már meg is pillanthatjuk a Pusztai-féle szélmalmot *(1801)*, melyet a feszület *(1887)* előtt elhaladva érünk el. Az ellenőrzőpont *(003QR)* a malom előtt egy diófán található.

***3. résztáv:*** */Pusztai-féle szélmalom - T3 zsilip (Kurca)/*

Kódkezelést követően jobbra *(NYÉNY)* induljunk, fokozottan figyelve a nyomvonalra. A Kontra utca, Templom utca, Hunyadi János utca útvonalon érünk el a Kurca-híd lejtőjéhez, itt megpillantva Nepomuki Szent János szobrát. Közben elhaladunk a Kisboldogasszony templom valamint a Jaksa János Helytörténeti gyűjtemény patinás épülete előtt. A híd túlsó oldalán forduljunk jobbra *(NYÉNY)*, majd közvetlen utána balra *(DNY)* a József Atilla utcába. Egy utcaközzel odébb a sarkon ismét ártézi kútnál frissíthetünk. A sarkon jobbra *(NYÉNY)* az Ady Endre utcában kell megtennünk egy rövid szakaszt, melynek a végénél balra *(DDNY)* fordulva érjük el a település és az aszfaltút szélét. Balunkon a Kurca, földúton haladunk. Rövid „U” kitérő következik egy átereszig, majd a bozótos/fás területet elhagyva már láthatjuk a nyárfasort a zsilip közelében, melyeken a következő ellenőrzőpont táblája rögzül *(004QR)*.

***4. résztáv:*** */T3 zsilip (Kurca) - Alsó-Kurca (1)/*

Visszatérve a földutak kereszteződésébe balra *(DK)* folytassuk a túrát! A nyomvonal a jobbos kanyarulatot követően, a kereszteződésben murvás szakaszra visz bennünket. Itt balra *(DK)* fordulva közelítsünk a híd felé, de ne kelljünk át rajta, hanem közvetlen előtte jobbra fordulva *(DNY)* a földúton haladjunk. Ismét elérve a vízpartot, tartsuk balunkon a Kurcát a következő hídig. Átkelés után az első lehetőségnél, az emelkedő tetején éles jobbos fordulat következik *(NY)*. Kicsit odébb ártézi kút kínálja kincsét az út bal oldalán. Érdemes feltölteni a kulacsokat, mert innentől kezdve hosszabb ideig nem lesz vízvételi lehetőség a túra során. A nyomvonalat figyelemmel kísérve haladjunk a földutakon vezető cikk-cakkok mentén, mígnem ismét a Kurca partján találjuk magunkat. Itt egy nagy mederhurokban öreg, vízparti nyárfatörzsön van aktuális ellenőrzőpontunk *(005QR)*

***5. résztáv:*** */Alsó-Kurca (1) - Mindszent rév/*

A parton haladva érjük el a zsilip alatt lévő hidat, átkelés nélkül haladjunk tovább az itt induló Kurca-parti Tanösvényen, mely elvezet bennünket több információs pont/tábla érintésével a Kurca-torkolati zsiliphez. Itt a töltésre feljutva balra *(DNY)* haladjunk, majd az aszfaltos rámpánál, az ártéri oldalon, a révészház melletti Nepomuki Szent János szobor szomszédságában leljük fel az ellenőrzőpontot *(006QR)*. Itt érintjük az Alföldi Kéktúra nyomvonalát is.

***6. résztáv:*** */Mindszent rév - 4521-es út, 20 km/*

Lejutva az ártérbe a komplejáró tetején, a földúton induljunk úgy, hogy a csárda a jobbunkon legyen. Kiérve a meder közelébe a kék négyszög turistajelzésen haladunk a hétvégi telkek között, az aszfaltos kereszteződésig, mely a strand bejárata mellett van. Itt forduljunk balra *(ÉK)*, majd a töltés tetején jobbra *(DK)*, immár a piros sávjelzésen folytassuk túránkat. A gátat a 48,75 tkm szelvényben hagyjuk el a mentett oldal felé. A szennyvíztelep mellett ismét szilárd burkolatra érünk. Elérve a kerékpárutat jobbra *(DDK)* kanyarodjunk, hogy elhagyva a települést az első kerékpárút felhajtónál elérjük soron következő ellenőrzőpontunkat *(007QR)*.

***7. résztáv:*** */4521-es út, 20 km - Mihási kőris-sor/*

Induláskor keresztezzük a 4521-es számú utat, valamint a 130-as számú vasútvonalat, hogy ezzel bevegyük magunkat a szántók közé. A földutak kereszteződéseiben a track instrukciói alapján forduljunk hol jobbra, hol balra, hogy közben „U” alakban körbenézzünk egy kunhalmot *(Högyös-halom)* is, valamint piciny kitérővel érintsük az egykori Högyös-halmi kápolna *(1938)* és iskola *(1880)* emlékhelyét. Kicsivel odébb a bal oldalon ismét emlékoszlop *(2010)* kerül mellénk. Egy magángazdaság mellett is el kell haladnunk, ahol csaholó ebek emelhetik adrenalinszintünket, de nyugodtan haladjunk el mellettük, ki vannak pányvázva. Mire magunk után hagyjuk a tanyát, el is értük az út jobb oldalán álló rövid kőris-sort, mely aktuális csekkpontunknak ad otthont *(008QR)*.

***8. résztáv:*** */Mihási kőris-sor - Furioso Emlékpark/*

Eddigi menetirányunkban továbbhaladva a földúton, az elhagyott hodályokat megkerülve *(balra, É)* jutunk ki az aszfaltcsíkra *(Mihási út)*. Itt jobbra *(K)* fordulva kisvártatva a 45-ös főúthoz érünk, közben keresztezve Ludas-ér csatornát. A 45-ös úton balra *(É)* fordulva rövid időre figyelemmel kell lennünk a forgalomra! *(Célszerűbb nem a főúton, hanem a keleti oldalon futó, mérsékelten kijárt földúton haladni!)* Mire elérjük a 900 m-re lévő leágazást, melynél ráállunk az Alföldi Kéktúrára, jobbra *(K)* fordulva elhaladunk egy kunhalom mellett *(Ludas-halom)*. Bal oldalon fogjuk látni, tetején feszület emelkedik *(1730-as évek)*. Innen egy időre egyszerűsödik a navigációs helyzetünk. Követjük a kék sáv jelzését Ördöngősre, majd onnan tovább. Kéktói Erdőnél a nyomvonalunk mentén kis időre letérünk turistajelzésről. Rövidesen ismét összefonódunk vele, majd újból szétválunk. Tompahátat hátulról érjük el a szántók felől! A Furioso Emlékpark mellett elhaladva, a kis hídon átkelve, az emlékmű mellet egy fatörzsén találjuk az igazoláshoz szükséges táblát *(009QR)*.

***9. résztáv:*** */Furioso Emlékpark - Buszmegálló: Tompahát, Központ/*

Eredeti irányunkat követve a park mellett, a zöldövezet végénél találjuk a Tompahát Központ elnevezésű buszmegállót.

*(A menetrendről célszerű előre tájékozódnunk!)*

Feldolgozták: Füsti-Molnár Viktória, (VZs).jpg

*Tapasztalataidat, élményeidet őrömmel fogadjuk!   
(Fotó és videó anyagokat is várunk.)*